කොළඹ වරාය නගර පනත් කෙටුම්පතට යෝජිත සංශෝධන පිළිබඳ අධ්‍යයනය කර අධිකරණය හමුවේ හෙට කරුණු දක්වන ලෙස පංච පුද්ගල ශ්‍රේෂ්ඨාධිකරණ විනිසුරු මඬුල්ල නීතිපති දෙපාර්තමේන්තුවට නියෝග කළා.ඒ, අදාළ පනත් කෙටුම්පත සම්බන්ධයෙන් අද සිව්වැනි දිනටත් පැවැති පෙත්සම් විභාගයේදි.කොළඹ වරාය නගරය ආර්ථික කොමිෂන් සභා පනත් කෙටුම්පත සම්බන්ධ පෙත්සම් විභාගය පැවැති අවස්ථාවේ අතරමැදි පෙත්සම්කරුවෙකු වන ජනාධිපති ලේකම් ආචාර්ය පී.බී.ජයසුන්දර මහතා වෙනුවෙන් පෙනී සිටි ජනාධිපති නීතිඥ රොමේෂ් ද සිල්වා මහතා සඳහන් කළේ, මෙම පනත් කෙටුම්පත සඳහාසංශෝධන කිහිපයක් රජය විසින් දැනටමත් නීතිපතිවරයා වෙත ඉදිරිපත් කර ඇති බවයි.යෝජිත කොමිසම විසින් නිකුත් කරනු ලබන රෙගුලාසි පාර්ලිමේන්තු අනුමැතිය සඳහා ඉදිරිපත් කිරිම වැනි කරුණුද ඒ අතර වන බව ජනාධිපති නීතිඥවරයා සදහන් කළා.අතරමැදි පෙත්සමක් ඉදිරිපත් කළ මුදල් අමාත්‍යංශයේ ලේකම් එස්.ආර්.ආටිගල සහ අමාත්‍ය මණ්ඩල ලේකම් ඩොනල්ඩ් ප්‍රනාන්දු යන මහත්වරුන් වෙනුවෙන් පෙනී සිටි ජනාධිපති නීතිඥ සංජීව ජයවර්ධන මහතා පෙන්වා දුන්නේ යෝජිත කොමිසම සදහා ජනාධිපතිවරයා විසින් පත් කරනු ලබන සාමාජිකයින් ගෙන්බහුතරය ශ්‍රී ලාංකිකයින් බවයි.මෙම පනත් කෙටුම්පතේ අන්තර්ගත වගන්ති සියල්ල ආණ්ඩුක්‍රම ව්‍යවස්ථාවට පටහැනි නොවන බව ද ඔහු සඳහන් කළා.ශ්‍රී ලංකා පොදුජන පෙරමුණේ ලේකම් පාර්ලිමේන්තු මන්ත්‍රී සාගර කාරියවසම් මහතා ගොනු කළ අතරමැදි පෙත්සම වෙනුවෙන් පෙනී සිටි ජනාධිපති නිතීඥ කුෂාන් ද අල්විස් මහතා කරුණු දක්වමින් පැවසුවේ කොළඹ වරාය නගර ආර්ථික කලාපය වැනි විශේෂ ආර්ථික කලාප 5000කට වැඩි ගණනක් ලොවපුරා ක්‍රියාත්මක වන අතර ඒවායේ ආයෝජකයින්ට ආකර්ශනීය බදු සහන ප්‍රදානය කිරීම සාමාන්‍ය තත්ත්වයක් බවයි.එහෙත් කෙටුම්පතේ වගන්ති සියල්ල ආණ්ඩුක්‍රම ව්‍යවස්ථාවට අනුකූල වන බැවින් පාර්ලිමේන්තුවේ තුනෙන් දෙකක බහුතර ඡන්දයක් ලබාගැනීම හෝ ජනමත විචාරණයක් අවශ්‍ය නොවන බව ඔහු සඳහන් කළා.නීතිපතිවරයා වෙනුවෙන් පෙනී සිටි අතිරේක සොලිසිටර් ජනරාල් ෆර්සනා ජමීල් මහත්මිය අධිකරණය හමුවේ පැවසුවේ යෝජිත පනත් කෙටුම්පතට පාර්ලිමේන්තු කාරක සභා අවස්ථාවේදී සංශෝධන කිහිපයක් සිදුකිරීමට රජය තීරණය කර ඇති බවයි.එම සංශෝධන අඩංගු ලේඛණයක්ද ඇය අධිකරණයට ඉදිරිපත් කළා.